Twee vas ná Alldays-plaasmoordJohan Kruger en sy vrou, Fiona. Foto: Verskaf Twee verdagtes is in hegtenis geneem in verband met die moord op Johan Kruger (60) wat Vrydagoggend op ŉ plaas in die Alldays-gebied in Limpopo doodgeskiet is. Kruger, die eienaar van Makoppa’s Nest Safari Lodge, is omstreeks 01:00 ten aanskoue van sy vrou, Fiona, doodgeskiet. Maroela Media het vroeër berig drie aanvallers het op die plaas toegeslaan en bankkaarte en PIN-nommers by die egpaar geëis. Johan is in sy kop geskiet, terwyl Fiona daarin kon slaag om na die bure te ontsnap en alarm te maak. Die plaaslike landelike veiligheidsgroep het onmiddellik gereageer deur paaie in die gebied af te sper en na die aanvallers te soek wat teen daardie tyd met verskeie huishoudelike items op die vlug geslaan het. Kol. Moatshe Ngoepe, woordvoerder van die polisie, sê die vermeende aanvallers is op die Alldays-Vivo-pad voorgekeer. ŉ Skietery het tussen die plaaswaglede en die verdagtes ontstaan. “Een verdagte is gewond en is onder polisiebewaking na ŉ hospitaal geneem. Die ander twee verdagtes het in een van die nabygeleë plase ingevlug en hul wegkommotor agtergelaat,” sê Ngoepe. Die wegkommotor waarop daar beslag gelê is. Foto: Verskaf deur SAPD Die polisie het by die soektog na die verdagtes aangesluit en ŉ tweede verdagte (21) is in hegtenis geneem. Die derde verdagte kon daarin slaag om weg te kom. Volgens Ngoepe is die verdagtes se motor deursoek en ses vuurwapens, insluitend drie jaggewere, ammunisie, kontant, ŉ televisiestel, twee selfone, olifanttande en ŉ mikrogolfoond is in die motor gevind. Daar is ook op die voertuig beslag gelê. Die polisie stel ondersoek in om te bepaal waar die motor vandaan kom. Die twee verdagtes sal binnekort in die hof verskyn op aanklagte van moord, onwettige besit van vuurwapens en ammunisie en besit van vermoedelik gesteelde goedere. Lt.genl. Nneke Ledwaba, provinsiale polisiekommissaris, het die plaaswaglede gelukgewens met hul vinnige optrede ná die aanval wat tot die inhegtenisneming van die twee verdagtes gelei het.